
In vitro ezüst és arany nanopartikulumok toxicitásának vizsgálata coelomasejteken

A fém-nanopartikulumok (NP) széleskörű kereskedelmi és orvosbiológiai felhasználása azt eredményezheti, hogy ezek melléktermékei a környezetbe kerülhetnek. Igen hiányosak azonban az ismereteink arról, hogy a NP-k milyen hatást gyakorolnak az ember és környezete egészségi állapotára. A gerinctelen élőlények immunitásának relatív egyszerűsége lehetőséget nyújt arra, hogy egy érzékeny rendszert használjunk a NP-k biológiai rendszerekkel történő összetett kölcsönhatásainak vizsgálatára. A talajlakó gerinctelen élőlények közül a giliszták kulcsfontosságú szervezetek, melyek a talaj, mint ökoszisztéma állapotát jellemzik. A törzsfejlődés során itt figyelhető meg elsőként a celluláris és humoráls immunfolyamatok szoros együttműködése.
Munkánk során feltételeztük, hogy a giliszta immunsejtek (un. coelomasejtek), mint primér makrofág-szerű sejtek, érzékenyen reagálnak az NP-ok toxikus hatásaira. Vizsgálataink során különböző koncentrációjú (1,25µg-40µg/ml) és időtartamú (4 és 24 óra) in vitro AgNP ill. AuNP kezeléseket végeztünk Eisenia andrei és E. fetida coelomasejteken. Célunk, a sejtek túlélési és a NP-ok toxicitási arányának megállapítása volt.
A NP koncentrációk függvényében vizsgáltuk a coelomasejtek túlélését fluoreszcens vitális festék alkalmazásával. Mindkét fajnál dózisfüggő sejtpusztulást tapasztaltunk. Az E. andrei esetében 10-15 µg/ml AgNP, az E. fetida-nál pedig 5µg/ml mutatott erőteljesebb toxicitást. Az AuNP egyik fajnál sem okozott változást a kontroll sejtekhez képest. A NP által kiváltott reaktív oxigén intermedierek termelését szuperoxid-dizmutáz (SOD) zimográfia segítségével vizsgáltuk a coelomasejtekben. Mindkét NP kezelt mintánál erőteljesebb enzimaktivitását tapasztaltunk, mint a kontroll minták esetében. Az NP által kiváltott sejtpusztulás mechanizmusát sejtszintű kaszpáz 3 aktivitás vizsgálatával kiviteleztük. Az NP kezelésre az E. fetida coelomasejtek magasabb, míg az E. andrei coelomasejtek alacsonyabb kaszpáz aktivitással válaszoltak. A DNS károsodás közvetlen becslését Comet-assay-vel E. andrei coelomasejteken végeztük el. A 15 µg/ml AgNP hatása már kimutatható, bár nem olyan kifejezett, mint a pozitív kontroll (UV-fény kezelt) sejtek károsodása.
Összefoglalásként elmondhatjuk, hogy a coelomasejtekre az AgNP toxikusabb hatású, mint az AuNP. Vizsgálataink alapján az E. fetida coelomasejtek az életképesség, -és a sejtszintű kaszpáz aktivitás szempontjából is érzékenyebben reagáltak az NP kezelésekre, mint az E. andrei coelomasejtek.



